**CRAIDD A THEATR CLWYD – UNDER MILK WOOD**

**PECYN GWYBODAETH CYNLLUNYDD SET A GWISGOEDD DAN HYFFORDDIANT**

CYFLWYNIAD

Mae Craidd yn gydweithrediad uchelgeisiol ledled y sector ar draws pum sefydliad theatr yng Nghymru sydd wedi ymrwymo i drawsnewid cynrychiolaeth DDN (Byddar, anabl a niwroamrywiol) mewn theatr brif ffrwd. Theatr Clwyd yw'r prif bartner yn y fenter hon a'r cynhyrchiad sydd i ddod o UNDER MILK WOOD fydd y cynhyrchiad cyntaf gan y bartneriaeth.

Fel rhan o'r cynhyrchiad rydym yn cynnig cyfleoedd lleoliad mewn dau faes o'r cynhyrchiad ar gyfer crëwyr theatr talentog (gyda ffocws penodol ar Gynllunwyr a Chynllunwyr Goleuo / Fideo) sydd â chysylltiadau cadarn â Chymru oherwydd eu bod wedi'u geni, eu magu neu'n byw ar hyn o bryd yng Nghymru ac yn uniaethu fel naill ai Byddar, anabl a / neu Niwroamrywiol. Byddant yn elwa o becyn cefnogi unigryw a phwrpasol yn Theatr Clwyd drwy fenter Craidd.

Byddwn yn cynnig cyfle i'r crëwyr theatr yma ymgysylltu'n ddwfn â'n cynhyrchiad ni yn 2026 o UNDER MILK WOOD gan Dylan Thomas, wedi'i gyfarwyddo gan Kate Wasserberg. Bydd cyfle hefyd i’r crëwyr theatr archwilio eu creadigrwydd gan drafod gyda’r tîm Creu Theatr yn Theatr Clwyd.

Bydd gennym ddau leoliad ynghlwm wrth y cynhyrchiad hwn –

1. Cynllunydd Set a Gwisgoedd

2. Cynllunydd Goleuo a Fideo

Ochr yn ochr â Chyfarwyddwr Cynorthwyol ar y cynhyrchiad, bydd y tîm yma’n gallu cynnig cefnogaeth cydweithwyr i’w gilydd ac archwilio eu creadigrwydd a’u llwybr eu hunain drwy’r diwydiant. Rydym yn gwerthfawrogi sut mae mynediad i’r diwydiannau creadigol yn parhau i fod yn rhwystr i bobl ac rydym yn gweithio i gefnogi gweithwyr llawrydd ond hefyd yn cydnabod y rhwystrau parhaus (a chynyddol) i greu a chynnal gyrfa yn y diwydiannau creadigol.

Bydd y lleoliad hwn yn rhoi gwybodaeth gynhwysfawr ac eang iddynt, ochr yn ochr â gwybodaeth a phrofiad wedi’i ymgorffori. Gobeithiwn y bydd y lleoliad yn rhoi perthnasoedd creadigol ac ymarferol iddynt i gefnogi eu siwrnai yn y diwydiant creadigol.

Mae’r cyfle hwn yn cydnabod yr angen am gefnogi crëwyr theatr DDN sy’n gweithio yn y meysydd penodol yma o greu theatr a rhoi mynediad iddynt at arbenigwyr blaenllaw yn y diwydiant a gwybodaeth i greu darn o waith ar raddfa fawr. Byddant yn cael y cyfle i arsylwi gwaith yn cael ei wneud o fewn amgylchedd gwaith theatr prif ffrwd ar gyfer theatr gyda mwy na 500 o seddi. Mae Teulu Creu Theatr helaeth Theatr Clwyd o fwy nag 20 o grefftwyr yn creu'r cynyrchiadau yn fewnol, sy'n cynnig lleoliad mewn amgylchedd gyda llawer mwy o adnoddau a phrofiad cynyddol brin i'r theatrau.

Bydd y lleoliad hefyd yn eu galluogi i sicrhau gwybodaeth fanwl am redeg theatr gynhyrchu ranbarthol fawr, dysgu am raglennu Theatr Clwyd ar hyn o bryd ac i gael gwell dealltwriaeth o'r hyn mae'n ei olygu i wneud gwaith ar y raddfa hon yn y DU. Byddant hefyd yn cael deialog gyda Chyfarwyddwr Cynhyrchu Theatr Clwyd a Phennaeth Cynhyrchu Theatr Clwyd yn ogystal â chael gwybodaeth am adrannau creu helaeth er mwyn deall ymhellach sut i feithrin perthnasoedd a manteisio i'r eithaf ar gyfleoedd gyda theatrau cynhyrchu eraill.

Ein huchelgais ni ar gyfer y Cynllunydd Set a Gwisgoedd Dan Hyfforddiant yw darparu profiad manwl i gynllunydd cyffrous sy'n dod i'r amlwg (neu'n ailafael yn y grefft) sydd nid yn unig yn canolbwyntio ar y broses ymarfer ond sydd hefyd yn cwmpasu'r ystod o ffyrdd y gallai cynllunydd weithio gyda theatr i greu siwrnai gyrfa gynaliadwy. Bydd yn darparu cyfle sy'n gynyddol brin ym myd y theatr, ac mae'n rhywbeth y mae gan Theatr Clwyd enw da am ei gyflawni mewn ffordd sy’n cael effaith barhaol ar siwrnai a chyfleoedd gyrfa'r crëwr theatr.

Mae'r lleoliad hwn ar agor i grëwyr theatr sydd â chysylltiadau cadarn â Chymru oherwydd eu bod wedi'u geni, eu magu neu'n byw yng Nghymru ar hyn o bryd, sy'n uniaethu fel Byddar, Anabl a / neu Niwroamrywiol, sydd dros 18 oed ac sydd â chefndir amlwg mewn cynllunio theatr ac sydd eisiau datblygu eu harfer ymhellach. Byddem hefyd yn croesawu ceisiadau gan grëwyr theatr DDN sydd eisiau dychwelyd i'r diwydiant efallai ar ôl cyfnod i ffwrdd - am ba bynnag reswm - ac sydd eisiau ailintegreiddio i fyd cynllunio theatr.

DYDDIADAU

Mae'r lleoliad yn weithredol rhwng 26ain Ionawr 2026 ac 20fed Mawrth 2026 (gyda chyfle i gael cefnogaeth i fynychu'r Cyfarfod Cynllunio Terfynol ym mis Tachwedd 2025). Bydd disgwyl i'r ymgeisydd llwyddiannus fod yn bresennol yn yr adeilad yn llawn amser yn ystod y lleoliad. Yr oriau gwaith arferol fydd 10am i 6pm ond bydd angen gweithio gyda'r nos ac ar benwythnosau, yn enwedig yn ystod yr wythnosau technoleg a’r sioeau ymlaen llaw.

LLEOLIAD CYNLLUNYDD SET A GWISGOEDD

Bydd yr ymgeisydd yn derbyn bwrsari i'w alluogi i arsylwi'r broses o greu'r cynllun ar gyfer UNDER MILK WOOD gan y Cynllunydd arobryn [Hayley Grindle](https://team-artists.co.uk/hayley-grindle/). Bydd y ffocws ar greu'r cynllun o fewn Theatr Clwyd a sut mae'r cynllun yn datblygu ochr yn ochr ag ymarferion ac i gynhyrchiad.

Bydd y lleoliad yn cynnwys y canlynol:

* Mynychu cyfarfodydd cynllunio sy'n gysylltiedig â'r cynhyrchiad.
* Mynychu cyfarfodydd cynhyrchu sy'n gysylltiedig â'r cynhyrchiad.
* Dau gyfarfod un i un o leiaf gyda'r Cynllunydd yn ystod y broses ymarfer i ddeall ei siwrnai drwy'r broses ymarfer a'r broses gynhyrchu.
* Pythefnos o leoliadau yn rhan o dimau creu Theatr Clwyd gan gynnwys –
  + Lleoliad gyda'r tîm Gwisgoedd i ddeall y broses o greu gwisgoedd o'r cynlluniau
  + Lleoliad gyda'r tîm Adeiladu Golygfeydd i ddeall y broses o greu'r set o'r cynlluniau
  + Lleoliad gyda'r tîm Celf Golygfeydd i ddeall y broses o greu'r set o'r cynlluniau
* Arsylwi trafodaethau a ffitiadau gwisgoedd gyda'r cwmni lle bo hynny'n briodol.
* Arsylwi ymarferion, yn enwedig pan fydd y Cynllunydd a'r tîm creadigol ehangach (Cynllunwyr Goleuo a Fideo / Cynllunydd Sain ac ati) yn bresennol i ddeall eu rôl mewn ymarferion a sut mae hyn yn sail i’w cynllunio.
* Bod yn bresennol drwy gydol yr ymarferion adeiladu a thechnegol.
* Mynychu’r sioeau ymlaen llaw a’r trafodaethau ynghylch y sioeau ymlaen llaw i weithredu unrhyw newidiadau cyn y Noson i Westeion.
* Cyfarfod un i un terfynol gyda'r Cynllunydd ar ôl Noson y Wasg i adlewyrchu ar y broses.
* Bydd cyfle hefyd i’r Cynllunydd Set a Gwisgoedd gyfarfod ag adrannau eraill yn y theatr gan gynnwys ein Tîm Creu (Cynhyrchwyr, Rheolwr Cynhyrchu ac Arweinydd Cynhyrchu, Adran Goleuo, Adran Sain).
* Cyfle i gael sgwrs gyda'r hyfforddeion eraill ar leoliad yn ystod y cynhyrchiad i adlewyrchu ar eu datblygiad artistig.
* Mynediad i wahanol feysydd o fewn Theatr Clwyd i gyflawni diddordebau penodol yr unigolyn a chefnogi ei ddatblygiad wrth ddeall meysydd eraill o waith y theatr.
* Cefnogaeth gan Asiant dros Newid Craidd yn Theatr Clwyd i gefnogi a datblygu ei ddealltwriaeth o sut mae'n llywio'r diwydiant fel crëwr theatr DDN.
* Cefnogaeth gan Gyfarwyddwr Stiwdio Clwyd gan gynnwys gwerthusiad llawn o'i leoliad, ysgrifennu adroddiadau a chreu Strategaeth Gadael i gefnogi ei ddatblygiad parhaus.

Gan mai cynllun peilot yw hwn, gofynnir i'r derbynnydd gymryd rhan mewn gwerthusiad llawn o'r Cynllun.

MYNEDIAD

Fel rhan o'r broses ymgeisio, rydym yn gofyn i chi roi gwybod i ni am unrhyw gymorth mynediad y gallech fod ei angen i fynychu'r cyfweliadau. Ni fydd y wybodaeth hon yn rhan o'r broses o lunio rhestr fer a dim ond os cewch eich rhoi ar y rhestr fer y caiff ei darllen. Gallwch naill ai ateb y cwestiwn neu ddarparu Dogfen Mynediad.

Os bydd y lleoliad yn cael ei ddyfarnu i chi, byddwn yn gweithio gyda chi i gefnogi eich anghenion mynediad. Byddwn yn gofyn i chi lenwi ffurflen "Gweithio Gyda Fi" ac, os oes gennych chi un, darparu Dogfen Mynediad. Byddwn yn gweithio gyda chi i'ch helpu i deimlo'n gyfforddus a gweithio ar eich gorau.

Os ydych chi'n derbyn Mynediad i Waith, byddem yn disgwyl i chi ddefnyddio beth bynnag sy’n cael ei ddarparu i chi ar hyn o bryd yn ystod y lleoliad.

Os yw’r gofynion mynediad yn golygu nad yw'r gyllideb sy’n cael ei darparu’n ddigonol, byddwn yn eich cynorthwyo i wneud hawliad am Fynediad i Waith.

Byddwn hefyd yn darparu gwybodaeth fanylach am yr hyn ddylech chi ei baratoi ar gyfer y diwrnod, gan gynnwys anfon cwestiynau’r cyfweliad ymlaen llaw. Bydd yr wybodaeth hon yn cael ei chyflwyno ar ffurf ysgrifenedig, ond bydd fformatau eraill ar gael ar gais.

MEINI PRAWF HANFODOL - RYDYM YN CHWILIO AM RYWUN SY’N GALLU BODLONI’R CANLYNOL:

* Gallu dangos ymrwymiad i gynllunio ac angerdd dros greu theatr;
* Gallu dangos diddordeb angerddol mewn datblygu gwaith ar raddfa fawr;
* Gallu dangos diddordeb angerddol yn y ffordd y mae Mynediad a Chynhwysiant yn chwarae rhan allweddol yn ei arfer creadigol;
* Trefnus, hyderus, hyblyg, digynnwrf a chymdeithasol gydag agwedd gadarnhaol a rhagweithiol;
* Wedi cael rhywfaint o brofiad o gynllunio mewn swyddogaeth broffesiynol;
* Dealltwriaeth o weithio'n ddiogel a PPE, sylfaen glir ym mhwysigrwydd diogelwch personol, gwybodaeth am weithio gyda sylweddau peryglus, gwybodaeth am weithio ar uchder ac mewn amgylchedd peryglus;
* Dealltwriaeth a therminoleg sylfaenol o ran golygfeydd theatr, rhywfaint o sylfaen mewn paentio ac addurno (celfi, papuro, technegau paentio a brwsh sylfaenol, glanhau offer gofalu am frwshys, gan gynnwys defnyddio gwn chwistrellu), rhywfaint o ymarfer darlunio o arsylwi a dealltwriaeth o gymysgu lliwiau.
* Rhywfaint o ddealltwriaeth o waith gwead 3D, gwaith cerflunio, modelu ac ati;
* Aelod da o dîm sy'n barod i weithio’n gydweithredol fel rhan o dîm gan gynnwys pobl greadigol, actorion, rheolwyr llwyfan a staff Theatr Clwyd;
* Gallu dangos diddordeb brwd mewn ymgysylltu â gwahanol gymunedau a chreu gwaith mewn cydweithrediad â chymunedau;
* Wedi eich lleoli yng Nghymru neu o Gymru gydag ymrwymiad i greu gwaith yng Nghymru;
* Dros 18 oed a heb fod mewn addysg na hyfforddiant ffurfiol ar hyn o bryd.

MEINI PRAWF DYMUNOL

* Trwydded yrru lawn a glân.
* Rhugl yn y Gymraeg.
* Profiad o weithio ochr yn ochr â thimau Ymgysylltu Creadigol a phrosiectau allgymorth cymunedol.

AMSERLEN

|  |  |
| --- | --- |
| Dydd Llun 18fed Awst | 6pm - Dyddiad cau ar gyfer ceisiadau |
| Dydd Mercher 27ain Awst | Cysylltir â 4 ymgeisydd ar y rhestr fer a'u gwahodd i gyfweliad |
| w/d 15fed Medi (union ddyddiad i'w gadarnhau) | Yr ymgeiswyr ar y rhestr fer yn cael gwahoddiad i fynychu ac arsylwi'r Cyfarfod Cynllunio Cerdyn Gwyn ar gyfer UNDER MILK WOOD. Yn dilyn y cyfarfod hwn, bydd cyfweliadau’n cael eu cynnal gyda'r Cynllunydd Hayley Grindle, y Cyfarwyddwr Kate Wasserberg, aelod o'r Tîm Creu yn Theatr Clwyd ac aelod o dîm Craidd |
| 19eg Medi | Bydd yr ymgeisydd llwyddiannus yn cael gwybod a bydd y broses groesawu yn dechrau |
| w/d 24ain Tachwedd (union ddyddiad i'w gadarnhau) | Gwahodd yr ymgeisydd llwyddiannus i fynychu Cyfarfod Cynllunio Terfynol ar gyfer UNDER MILK WOOD yn Theatr Clwyd |
| 26ain Ionawr 2026 | Yr ymarferion yn dechrau ar gyfer UNDER MILK WOOD  Wythnos Groesawu yn Theatr Clwyd |
| w/d 2il Chwefror | WYTHNOS DAU YR YMARFERION – Wythnos Un y Lleoliad gyda’r Tîm Gwisgoedd / Adeiladu Golygfeydd / Celf Golygfeydd yn Theatr Clwyd |
| w/d 9fed Chwefror | WYTHNOS TRI YR YMARFERION - Bydd presenoldeb mewn ymarferion yn destun trafodaeth gyda'r Cynllunydd ynghylch pryd fyddai fwyaf defnyddiol ac effeithiol i ddatblygiad y Cynllunydd Dan Hyfforddiant |
| w/d 16eg Chwefror | WYTHNOS PEDWAR YR YMARFERION - Bydd presenoldeb mewn ymarferion yn destun trafodaeth gyda'r Cynllunydd ynghylch pryd fyddai fwyaf defnyddiol ac effeithiol i ddatblygiad y Cynllunydd Dan Hyfforddiant |
| w/d 23ain Chwefror | WYTHNOS PUMP YR YMARFERION – Wythnos Dau y Lleoliad gyda’r Tîm Gwisgoedd / Adeiladu Golygfeydd / Celf Golygfeydd yn Theatr Clwyd |
| 2il – 7fed Mawrth 2026 | WYTHNOS FFITIO / TECHNOLEG a Chyfarfodydd Cynllunio ar gyfer Gosod – Lleoliad llawn amser yn Theatr Clwyd |
| 9fed – 14eg Mawrth 2026 | WYTHNOS TECHNOLEG / SIOEAU YMLAEN LLAW a Chynllunio / cydweithredu ar gyfer Gosod – Lleoliad llawn amser yn Theatr Clwyd |
| w/d 16eg Mawrth 2026 | WYTHNOS SIOEAU YMLAEN LLAW A NOSON I WESTEION / cyfarfod olaf gyda'r Cynllunydd / Cydweithredu ar gyfer Gosod yn Theatr Clwyd – Lleoliad llawn amser yn Theatr Clwyd |
| 19eg Mawrth 2026 | Mynychu’r Noson i Westeion ar gyfer UNDER MILK WOOD |
| 20fed Mawrth 2026 | Cyfarfod Terfynol gyda'r Cynllunydd (i'w gadarnhau)  Cwblhau Adroddiad Gwerthuso a Chyfarfod Strategaeth Gadael gyda Craidd a Stiwdio Clwyd  Y lleoliad yn dod i ben |

Er bod y lleoliad yn llawn amser am y rhan fwyaf o'r contract, bydd Theatr Clwyd yn trafod addasiadau rhesymol gyda'r ymgeisydd llwyddiannus i sicrhau ei fod yn elwa o'r cynllun. Bydd cyfleoedd clir i weithio o bell a gellir trafod hyn yn ystod y cyfweliad ac yn ystod y lleoliad.

BWRSARI

Gallwn gynnig taliad bwrsari prynu allan o £5,300.00 i'r Cynllunydd Set a Gwisgoedd Dan Hyfforddiant ar Under Milk Wood.

Bydd Theatr Clwyd hefyd yn cefnogi'r lleoliad gyda chyllideb teithio a chynhaliaeth o £2,970.00.

Bydd y gyllideb yma’n cael ei rheoli gan Theatr Clwyd a bydd yr hyfforddai’n cael ei ad-dalu ar ôl cyflwyno derbynebau am dreuliau.

Bydd y ffi’n cael ei gwneud fel taliad bwrsari mewn pedwar rhandaliad. Bydd rhaid i'r ymgeisydd fod yn gyfrifol am ei Daliadau Yswiriant Gwladol a Threth ei hun. Os nad yw wedi'i sefydlu fel unigolyn hunangyflogedig, gall Theatr Clwyd ei gefnogi i wneud hyn.

I WNEUD CAIS

Am wybodaeth am sut bydd eich cais yn cael ei sgorio a'r broses o lunio rhestr fer, edrychwch ar y Cwestiynau Cyffredin ar y wefan.

I wneud cais am y lleoliad yma, anfonwch y canlynol atom ni –

* CV cyfredol (dim mwy nag un ochr papur A4)
* Dolen i'ch gwefan neu bortffolio o waith
* Pam ydych chi'n teimlo y byddai hyn yn ddefnyddiol ar hyn o bryd ar eich siwrnai, sut fydd y cynhyrchiad yma’n cefnogi eich datblygiad fel cynllunydd a beth fyddech chi'n gobeithio ei ddysgu o'r lleoliad yma? (300 gair / hyd at 3 munud o fideo)
* Pa gynllun neu gynllunydd sydd wedi dylanwadu arnoch chi a pham? (200 gair / hyd at 2 funud o fideo)

Hefyd dylech gynnwys manylion am unrhyw anghenion mynediad i'ch cefnogi i fynychu'r cyfweliad os cewch eich rhoi ar y rhestr fer – cofiwch na fydd hyn yn cael ei ystyried fel rhan o'r broses o lunio rhestr fer a’r unig ddiben i gynnwys y wybodaeth yma yw sicrhau ein bod yn gallu rhoi unrhyw gefnogaeth yn ei lle yn brydlon.

Dylech gynnwys manylion dau ganolwr hefyd – yn ddelfrydol, cydweithredwr creadigol a Chynllunydd, Cyfarwyddwr neu Gynhyrchydd rydych chi wedi gweithio ag ef – er mai dim ond gyda'ch caniatâd chi y byddwn yn cysylltu â’r rhain os byddwn yn mynd â'ch cais drwodd i gam olaf y broses.

Gallwn dderbyn ceisiadau ysgrifenedig neu fideo.

Gallwn hefyd dderbyn ceisiadau yn y Gymraeg ac yn Iaith Arwyddion Prydain.

Cyflwynwch eich cais i – [stiwdio@theatrclwyd.com](mailto:stiwdio@theatrclwyd.com)

DYDDIAD CAU AR GYFER CEISIADAU – 6pm ar 18fed AWST 2025